रोजगार सहायक पर गबन का आरोप, कार्रवाई की मांग
धमतरी | नगरी ब्लाक के ग्राम चनागांव के ग्रामीणों ने रोजगार सहायक पर गबन करने का आरोप लगाया है। उन्होंने जिला प्रशासन को ज्ञापन सौंपकर जांच व कड़ी कार्रवाई की मांग की है। ग्रामीण जगदीश नेताम, गणपत नेताम, कोमल सोरी, संतू, लच्छूराज नेताम, समारुराम ने बताया कि चनागांव के रोजगार सहायक चन्द्रकुमार ने जयंती बाई सोरी काे 14 हजार 500 रुपए का चूना लगा दिया।
उसने पीड़ित मनरेगा मजदूर के खाते से मजदूरी की यह रकम एटीएम से खुद निकाल ली और इसकी खबर तक नहीं दी। इसका खुलासा कुकरेल स्थित पंजाब नेशनल बैंक के एटीएम के सीसीटीवी फुटेज से हुआ। इसके बाद जयंती बाई ने मामले की जानकारी 2 मार्च को गांव में हुई ग्राम सभा में दी, जिस पर रोजगार सहायक से पूछताछ की गई, तब वह जयंती बाई के खाते से पैसे निकालने की बात से साफ मुकर गया। पंचायत प्रतिनिधियों और ग्रामवासियों के सामने बैंक से लिए गए सीसीटीवी फुटेज से उसकी पोल खुल गई। ग्रामीणों को शंका है कि रोजगार सहायक ने ऐसे ही कई और मजदूरों की राशि निकालकर डकार ली है। ग्रामीण मंगलवार को बड़ी संख्या में कलेक्टोरेट पहुंचे और जिला प्रशासन को ज्ञापन सौंपकर रोजगार सहायक को बर्खास्त कर उसके खिलाफ कड़ी कानूनी कार्रवाई की मांग की।
hin_Deva hin_Deva hin_Deva